น้ำมันดิบปิดลบ 1.19ดอลล์
สัญญาน้ำมันดิบตลาดนิวยอร์กปิดลบ 1.19ดอลล์  93.26 ดอลลาร์ต่อบาร์เรลเหตุวิตกตลาดแรงงานสหรัฐซบเซา
5 เม.ย. 2556

สัญญาน้ำมันดิบตลาดนิวยอร์กปิดลบ 1.19ดอลล์  93.26 ดอลลาร์ต่อบาร์เรลเหตุวิตกตลาดแรงงานสหรัฐซบเซา
สัญญาน้ำมันดิบเวสต์เท็กซัส (WTI)ตลาดนิวยอร์กส่งมอบเดือนพ.ค.ร่วงลง 1.19 ดอลลาร์ ปิดที่  93.26 ดอลลาร์ต่อบาร์เรล หลังจากเคลื่อนตัวในช่วง 92.12-94.84 ดอลลาร์  
ส่วนสัญญาน้ำมันดิบเบรนท์ส่งมอบเดือนพ.ค.ที่ตลาดลอนดอน ลดลง 77 เซนต์  สู่ 106.34 ดอลลาร์ต่อบาร์เรล หลังจากเคลื่อนตัวในช่วง 105.29-108.06 ดอลลาร์
สัญญาน้ำมันดิบปรับตัวลงเนื่องจากนักลงทุนวิตกกังวลเกี่ยวกับแนวโน้มตลาดแรงงานของสหรัฐ หลังจากกระทรวงแรงงานสหรัฐเปิดเผยว่า จำนวนผู้ขอรับสวัสดิการว่างงานในรอบสัปดาห์ที่สิ้นสุดวันที่ 30 มี.ค.พุ่งขึ้น 28,000 ราย แตะระดับ 385,000 ราย ตรงข้ามกับที่นักวิเคราะห์คาดว่าจะลดลงแตะระดับ 350,000 ราย จากสัปดาห์ก่อนหน้าที่ระดับ 357,000 ราย ขณะที่จำนวนผู้ขอรับสวัสดิการว่างงานอย่างต่อเนื่องโดยเฉลี่ย 4 สัปดาห์ พุ่งขึ้น 11,250 ราย แตะระดับ 354,250 ราย
การเพิ่มขึ้นอย่างเหนือความคาดหมายของจำนวนผู้ขอรับสวัสดิการว่างงานรายสัปดาห์สะท้อนให้เห็นว่า ตลาดแรงงานของสหรัฐยังคงซบเซา และยังสอดคล้องกับข้อมูลที่ได้มีการเปิดเผยก่อนหน้านี้ว่า ภาคเอกชนทั่วสหรัฐมีการจ้างงานเพิ่มขึ้น 158,000 ตำแหน่งในเดือนมี.ค. ซึ่งน้อยว่าที่นักวิเคราะห์ส่วนใหญ่คาดการณ์ว่าจะเพิ่มขึ้นราว 190,000-200,000 ตำแหน่ง